PIB Headquarters
கோவிட் -19 பாதிப்பின் இப்போதைய நிலை, நோய்த் தடுப்பு மற்றும் மேலாண்மையில் தற்போதைய நிலவரம் குறித்து அமைச்சர்களின் உயர்நிலைக் குழு ஆய்வு
கோவிட் - 19 குறித்த அமைச்சர்கள் குழுவின் 8வது உயர்நிலைக் கூட்டம் இன்று நிர்மான் பவனில், சுகாதாரம் மற்றும் குடும்ப நலத் துறை அமைச்சர் டாக்டர் ஹர்ஷ் வர்தன் தலைமையில் நடைபெற்றது. சிவில் விமானப் போக்குவரத்துத் துறை அமைச்சர் திரு. ஹர்தீப் எஸ். பூரி, வெளியுறவுத் துறை அமைச்சர் டாக்டர் எஸ். ஜெய்சங்கர், உள்துறை இணை அமைச்சர் திரு. நித்யானந்தா ராய், சுகாதாரம் மற்றும் குடும்ப நலத் துறை இணை அமைச்சர் திரு.அஸ்வினி குமார் சௌபே, கப்பல் போக்குவரத்து, ரசாயனங்கள் & உரங்கள் துறையின் இணை அமைச்சர் திரு. மனுசுக் எல். மாண்டவியா ஆகியோரும் அமைச்சரவைச் செயலர் திரு. ராஜீவ் காவ்பாவும் இதில் கலந்து கொண்டனர்.
சுகாதாரம் மற்றும் குடும்ப நலத் துறை செயலாளர் திருமிகு பிரீதி சுதன், வெளியுறவு அமைச்சகச் செயலாளர் திரு. ஹர்ஷ் வர்தன் ஸ்ரீரிங்க்ளா, சிவில் விமானப் போக்குவரத்துத் துறை செயலாளர் திரு. பிரதீப் சிங் கரோலா, பார்மசூட்டிகல்ஸ் துறை செயலாளர் திரு. பி.டி. வகேலா, டி.எச்.ஆர். செயலாளர் & ஐ.சி.எம்.ஆர். டைரக்டர் ஜெனரல் டாக்டர் பல்ராம் பார்கவா, ஜவுளிகள் துறை செயலாளர் திரு. ரவி கபூர், சுற்றுலாத் துறை செயலாளர் திரு. யோகேந்திர திரிபாதி, சுகாதாரத் துறை சிறப்புச் செயலாளர் திரு. சஞ்சீவ குமார், கப்பல் போக்குவரத்துத் துறை கூடுதல் செயலாளர் திரு. சஞ்சய் பந்தோபாத்யாய, வெளியுறவுத் துறை கூடுதல் செயலாளர் திரு டம்மு ரவி, உள்துறை கூடுதல் செயலாளர் திரு.அனில் மாலிக், ஐ.டி.பி.பி. இன்ஸ்பெக்டர் ஜெனரல் திரு. ஆனந்த் ஸ்வரூப், சுகாதாரம் மற்றும் குடும்ப நலத் துறை டி.சி.எச்.எஸ். டாக்டர் ராஜீவ் கார்க், சுகாதாரம் மற்றும் குடும்ப நலத் துறை இணைச் செயலாளர் திரு. லாவ் அகர்வால் ஆகியோரும் ராணுவப் படைகள், ஐ.டி.பி.பி. மற்றும் இதர துறைகளின் அதிகாரிகளும் இதில் கலந்து கொண்டனர்.
நாட்டில் கோவிட் - 19 தடுப்பு மற்றும் மேலாண்மை குறித்து இந்தக் கூட்டத்தில் விரிவாக கலந்தாடல் செய்யப்பட்டது. இதுதொடர்பாக ஏற்கெனவே மேற்கொள்ளப்பட்டு வரும் நடவடிக்கைகளுடன், அமைச்சரவைச் செயலாளர் தலைமையிலான செயலாளர்களின் குழு, இப்போதைய நிலைமையை இந்தக் கூட்டத்தில் ஆய்வு செய்து, தனது பரிந்துரையை அமைச்சர்கள் குழுவுக்கு அளித்தது.
இந்தியாவில் தற்போது இதன் பாதிப்பு நிலவரம் குறித்தும், இந்திய அரசு இதுவரை மேற்கொண்டுள்ள நடவடிக்கைகள் குறித்தும் அமைச்சர்கள் ஆய்வு செய்தனர். ஏற்கெனவே அமலில் உள்ள பயணக் கட்டுப்பாடுகள் மற்றும் அறிவுறுத்தல்களுடன், பின்வரும் விஷயங்களையும் அமைச்சர்கள் குழு முடிவு செய்தது:
- 2020 மார்ச் 22 ஆம் தேதி கிரீன்விச் நேரம் 0001 மணியில் இருந்து  இந்தியாவில் எந்தவொரு விமான நிலையத்துக்கும், எந்தவொரு வெளிநாட்டு விமான நிலையத்தில் இருந்தும் வணிக ரீதியில் செயல்படும் சர்வதேச பயணிகள் விமானங்கள் புறப்படக் கூடாது. இந்த அறிவுறுத்தல்கள் 2020 மார்ச் 29 ஆம் தேதி கிரீன்விச் நேரப்படி 0001 மணி வரையில் அமலில் இருக்கும்.
- இந்தியாவை அடைவதற்கு அதிகபட்ச பயண நேரம் 20 மணி நேரத்துக்குள் இருப்பது அனுமதிக்கப்படும்.
- இப்போதைக்கு, திட்டமிட்டபடி இந்தியாவுக்குள் வரும் சர்வதேச பயணிகள் விமானங்களில் வருபவர்கள்  2020 மார்ச் 22 ஆம் தேதி கிரீன்விச் நேரம் 2001 மணிக்குப் பிறகு  யாருக்கும்இந்தியாவில் தரையிறங்கஅனுமதிக்கப்படமாட்டாது.
- கோவிட் - 19 ஐ கட்டுப்படுத்த தற்காலிக நடவடிக்கைகள் இருப்பது பற்றி கூட்டத்தில் பிரதானப்படுத்தி கூறப்பட்டது. அதை அரசு மறு ஆய்வு செய்யும் என்றும் தெரிவிக்கப்பட்டது.
மேலும், மருத்துவம் சாராத குறுக்கீடாக, பொது இடங்களில் இடைவெளி பராமரிப்பது தொடர்பாக 2020 மார்ச் 16 ஆம் தேதி இந்திய அரசு விரிவான அறிவுறுத்தல்களை வழங்கியுள்ளது.
நோய் பரவுதலின் வேகத்தைக் குறைக்க அல்லது பரவுதலைக் குறைக்க உதவும் வகையில், சமூக இடைவெளி தேவை என பரிந்துரைக்கப்பட்டுள்ளது. இந்த நோய் பரவுதல் மற்றும் இதனால் மரணங்கள் ஏற்படுதலைத் தடுப்பதில் இந்த அணுகுமுறைக்கு நல்ல பலன் கிடைத்திருப்பதாகத் தெரிய வந்துள்ளது. கை மற்றும் சுவாச ஆரோக்கியத்தைப் பேணுதல், பயன்படுத்தும் மேற்பரப்புகளை அவ்வப்போது சுத்தம் செய்து சுகாதாரமான சூழலை உருவாக்குதல், பொருட்களைப் பகிர்ந்து கொள்வதை குறைத்துக் கொள்தல், பொது இடைவெளி பராமரிப்பதுடன் உரிய காற்றோட்ட வசதியை உறுதி செய்து கொள்தல் என தன் மக்களுக்கு இந்தியா தொடர்ந்து வலியுறுத்தி வருகிறது.
அமைச்சர்கள் குழுவின் அறிவுறுத்தலின்படி, ஏற்கெனவே வெளியிடப்பட்டுள்ள அறிவுறுத்தல்களின் தொடர்ச்சியாக, அரசு அலுவலகங்களில் தொடர்பு நிகழ்ச்சிகள் மற்றும் கூட்டம் சேர்க்கும் நிகழ்ச்சிகளைத் தவிர்க்குமாறு பணியாளர் நலன் மற்றும் பயிற்சித் துறைக்கு அரசு அறிவுறுத்தல்களை அனுப்பியுள்ளது. அலுவலக உத்தரவின்படி:
- குரூப் பி மற்றும் சி பிரிவு ஊழியர்களில் 50 சதவீதம் பேர் தினமும் அலுவலகம் வருமாறு கூறப்பட வேண்டும். மீதி 50 சதவீதம் பேர் வீடுகளில் இருந்தே பணியாற்றும்படி கேட்டுக்கொள்ளப்பட வேண்டும்.
- குரூப் பி மற்றும் சி அலுவலர்களுக்கு வாராந்திர சுழற்சிப் பட்டியல் தயாரிக்கப்பட்டு, அவர்கள் ஒரு வாரம் விட்டு ஒரு வாரம் அலுவலகத்தில் பணிகளுக்கு வருமாறு கேட்டுக்கொள்ளப்பட வேண்டும்.
- குறிப்பிட்ட நாளில் பணிக்கு வரும் அனைத்து அலுவலர்களின் பணி நேரமும், இடைவெளி கொண்டதாக இருக்கும்படி நிர்ணயிக்க வேண்டும்.
மேலும் விவரங்களை DoPT இணையதளத்தில் காணலாம்: https://dopt.gov.in/sites/default/files/11013_9_2014_EsttAIII_19032020_English.PDF
மேலும், அத்தியாவசிய சேவைகள் தவிர மற்ற அனைத்து சேவைகளின் நேரங்களையும் முறைப்படுத்தி அறிவுறுத்தல்களை மாநில அரசுகள் வழங்கும். தொழிற்சாலைகளில் பணி நேரங்கள் இடைவெளி கொண்டதாக மாற்றப்பட வேண்டும், மார்க்கெட்களில் கூட்டத்தை ஒழுங்குபடுத்த அவற்றின் நேரத்தை இடைவெளி கொண்டதாக மாற்றலாம்.
தனியார் நிறுவனங்கள் சாத்தியமான வரையில் வீடுகளில் இருந்தே பணியாற்றும் முறையை அமல் செய்யுமாறு மாநிலங்கள் அறிவுறுத்தல்கள் வழங்கலாம்.
அனைத்துக் கல்வி நிலையங்கள், திரையரங்குகள், அருங்காட்சியகங்கள், உடற்பயிற்சிக் கூடங்கள், தேர்வு மையங்கள் போன்றவை தற்காலிகமாக உடனடியாக மூடப்பட வேண்டும்.
அனைத்து விளையாட்டு நிகழ்ச்சிகள், போட்டிகள், மத ரீதியில் கூடும் நிகழ்வுகள் ஆகியவை தள்ளி வைக்கப்படுவதை உறுதி செய்வதற்கு மாநிலங்கள் உரிய நடவடிக்கை எடுக்க வேண்டும். சிறிய அளவிலான கூட்ட நிகழ்வுகளில் பொது இடைவெளி போதிய அளவுக்குப் பராமரிக்கப்படுவதை உறுதி செய்ய வேண்டும்.
பொதுப் போக்குவரத்துகளில், மெட்ரோ ரயில்கள், ரயில்கள், பேருந்துகள் மற்றும் விமானங்களில் சேவை எண்ணிக்கைகளைக் குறைப்பதுடன், பொது இடைவெளியைப் பராமரிப்பதை உறுதி செய்ய, ஒரு இருக்கை விட்டு ஒரு இருக்கையாக பயணிகளை அமர வைப்பது பற்றி பரிசீலிக்க வேண்டும் என்று அறிவுறுத்தப்படுகிறது. ரயில் நிலையங்கள், மெட்ரோ நிலையங்கள், பேருந்து நிலையங்கள், விமான நிலையங்களில் கூட்ட மேலாண்மை செய்யவும், கிருமி நீக்க நடவடிக்கையை செம்மையாக மேற்கொள்ளவும் நடவடிக்கை எடுக்க வேண்டும்.
அமைச்சர்கள் குழுவின் அறிவுறுத்தல்களை அமல் செய்யும் வகையில், ரயில்வே நிர்வாகம் ஏற்கெனவே உத்தரவுகள் பிறப்பித்துள்ளது. நோயாளிகள், மாணவர்கள், மாற்றுத்திறனாளிகள் பிரிவுகளைச் சேர்ந்தவர்களைத் தவிர மூத்த குடிமக்கள் மற்றும் சலுகைக் கட்டணப் பதிவு பெறும் வசதி 2020 மார்ச் 20 ஆம் தேதி 0000 மணியில் இருந்து தற்காலிகமாக நிறுத்தி வைக்கப்படுகிறது.
மேலும், நமது மக்கள் தொகையில் மிக அதிகமான பாதிப்புக்கு ஆளாக வாய்ப்புள்ள மக்களைப் பாதுகாப்பதற்கு, மக்கள் பிரதிநிதிகள் / அரசு சேவைகளில் இருப்போர் / மருத்துவ சேவையில் இருப்போர் தவிர 65 வயதுக்கு மேற்பட்டவர்கள் வீடுகளிலேயே இருக்குமாறும், மருத்துவ காரணங்கள் மற்றும் அத்தியாவசிய தேவைகளைத் தவிர வெளியில் வர வேண்டாம் என்றும் அனைத்து மாநிலங்களும், உரிய அறிவுறுத்தல்களை அளிக்க வேண்டும்.
அதேபோல, 10 வயதுக்கும் குறைந்த அனைத்துக் குழந்தைகளும் வீடுகளிலேயே இருக்க வேண்டும், பொது பூங்காக்களுக்கு, பிக்னிக் மற்றும் அதிக எண்ணிக்கையிலானோர் பங்கேற்கும் விளையாட்டு நிகழ்ச்சிகளுக்குச் செல்ல வேண்டாம் என்று அறிவுறுத்தப்பட வேண்டும்.
அவசரத் தேவை இல்லாத சிகிச்சைகளுக்கு நோயாளிகளை அனுமதிப்பதையும், அறுவை சிகிச்சைகளின் எண்ணிக்கையையும் குறைத்துக் கொள்ளுமாறு, மருத்துவ நிபுணர்களின் ஆலோசனையுடன் மாநில அரசுகள், மருத்துவமனைகளுக்கு அறிவுறுத்த வேண்டும். பாதிப்பு வாய்ப்பு அதிகம் உள்ளவர்களுக்கு தொற்று பரவுவதைத் தடுக்கவும், கோவிட் - 19 ஆல் சவால்கள் ஏற்பட்டால் அதைச் சமாளிக்க மருத்துவமனைகளை ஆயத்தமாக வைத்திருப்பதற்கும் இவ்வாறு செய்யப்படுகிறது.
கோவிட் - 19 மேலாண்மையில் அரசு தற்போது மேற்கொண்டு வரும் முயற்சிகளில் இளைஞர்களும், குடிமக்களும் தன்னார்வலர்களாக சேர்ந்து ஆதரவு அளிக்க வேண்டும்.
முக கவசங்கள், கிருமிநாசினிகள் மற்றும் சுகாதாரம் தொடர்பான மற்ற பொருட்களுக்கு அபரிமிதமான விலை வசூலிப்பது யாராக இருந்தாலும், மருந்துப் பொருட்கள் மற்றும் நுகர்வோர் விவகாரங்கள் துறை அமைச்சகம் தேவையான நடவடிக்கைகளை நடவடிக்கை எடுக்க வேண்டும். இவையெல்லாம் அனைத்து மருத்துவமனைகளிலும், பொது மக்களுக்கும் கிடைப்பதை உறுதி செய்ய வேண்டும். முக கவசங்கள் பயன்படுத்துவதன் அவசியம் குறித்து மக்களுக்கு உணர்வூட்டப்பட வேண்டும், தேவைப்படும் போது மட்டும் பயன்படுத்த வேண்டும், சோப் போட்டு கைகளைக் கழுவ வேண்டும் என்றும் அறிவுறுத்தப்படுகிறது.
அரசு மேற்கொண்டு வரும் அனைத்து நடவடிக்கைகளையும் சமுதாயம் அறிந்திருக்க வேண்டும் என்று கூட்டத்தில் வலியுறுத்தப்பட்டது. கோவிட் - 19 நோய் கட்டுப்படுத்தலில் அரசின் முயற்சிகளுக்கு மக்கள் ஆதரவு அளிக்க வேண்டும் என்று வேண்டுகோள் விடுக்கப்பட்டது.